KOMISSION ASETUS (ETY) N:o 3901/92,

annettu 23 päivänä joulukuuta 1992,

tietyille kalastustuotteille maksettavan siirtotuen soveltamista koskevista yksityiskohtaisista säännöistä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon yhteisestä kalastus- ja vesiviljelytuotealan markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92() ja erityisesti sen 14 artiklan 4 kohdan,

sekä katsoo, että

asetuksen (ETY) N:o 3759/92 14 artiklassa säädetään tietyin edellytyksin myönnettävästä siirtotuesta mainitun asetuksen liitteessä I olevassa A, D ja E kohdassa mainittujen tuotteiden vakauttamista tai ihmisravinnoksi jalostamista ja varastointia varten,

kyseistä tukea on myönnettävä ainoastaan niille kyseisten tuotteiden luokille, jotka ovat myyntikelpoisia varastoinnin tai säilyttämisen jälkeen; sen vuoksi olisi määritettävä kyseiset luokat,

siirtotukijärjestelmä ja markkinoilta vedettyjä tuotteita koskeva taloudellinen korvausjärjestelmä ovat toimintansa puolesta rinnakkaisia ja toisiaan täydentäviä, ja molemmilla pyritään asianomaisten tuotteiden markkinoiden vakauttamiseen; sen vuoksi määrille asetettavien edellytysten olisi oltava täsmälleen samat molemmissa järjestelmissä, ja molemmissa järjestelmissä olisi oltava samat vaihteluvälin käyttöä koskevat edellytykset,

tuotteiden laadun ja menekin varmistamisen edistämiseksi markkinoilla on määriteltävä vähimmäisvaatimukset tuettaville toimille sekä varastointia ja markkinoille palauttamista koskevat edellytykset,

erityisesti säiliöissä tai häkeissä säilyttämiseen liittyvien vilpillisten toimien ehkäisemiseksi olisi otettava käyttöön tarkoituksenmukainen varastointi- ja merkintämenetelmä,

olisi syytä täsmentää tuen suuruutta laskettaessa huomioon otettavat tekniset ja rahoituskulut,

tuottajajärjestöjen on osallistuttava siirtotukijärjestelmän soveltamiseen liittyvien taloudellisten kulujen kattamiseen,

tuen suuruus on määriteltävä erityisesti vakauttamistoimien, varastoinnin ja rahoituskulujen aiheuttamien kustannusten perusteella; sen vuoksi tuen suuruus olisi porrastettava varastointiajan perusteella; samasta syystä varastointiaika, jolle tukea suunnitellaan, ei saa ylittää kuutta kuukautta,

valvonnan tehokkuuden lisäämiseksi tuen saajien on pidettävä varastokirjanpitoa; kirjanpitoon on sisällyttävä tiedot, jotka ovat tarpeen valvonnan toteuttamiseksi jäsenvaltioiden valvontajärjestelmän mukaisesti,

on syytä täsmentää asianosaisten kyseistä tukea varten esittämiä hakemuksia koskevat yksityiskohtaiset säännöt,

lisäksi olisi täsmennettävä ennakon myöntämistä koskevat yksityiskohtaiset säännöt, vahvistettava siihen liittyvien vakuuksien suuruus sekä tukeen ja ennakoihin sovellettava muuntokurssi,

jos siirtotukijärjestelmää vastaan tehdään merkitykseltään vähäinen rikkomus, ei kyseisestä rikkomuksesta aiheutuneesta vähäisestä rahallisesta hyödystä pitäisi seurata, että oikeus tukeen peruuntuu kokonaan, vaan tuesta olisi vähennettävä ainoastaan kiinteästi määritelty prosenttiosuus, ja

tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Tällä asetuksella vahvistetaan asetuksessa (ETY) N:o 3759/92, jäljempänä "perusasetus", 14 artiklassa tarkoitetun siirtotuen myöntämisen soveltamista koskevat yksityiskohtaiset säännöt.

2 artikla

1. Siirtotukeen oikeuttavia ovat ainoastaan tuotteet, jotka täyttävät tämän asetuksen liitteessä I olevat vaatimukset laadun, tuotteen jalostusasteen ja koon suhteen.

2. Kyseistä tukea myönnetään asianomaiselle tuottajajärjestölle ainoastaan sellaisten 1 kohdassa tarkoitettujen tuotemäärien osalta, jotka täyttävät asetuksen (ETY) N:o 3759/92 4 artiklan 1 kohdassa mainitut vaatimukset.

3. Komission asetuksen (ETY) N:o 3902/92() 2 artiklan 1, 2 ja 3 kohdan säännöksiä, jotka koskevat yhteisön vetäytymishinnan soveltamista ja perusasetuksen 12 artiklan 1 kohdan a alakohdassa säädetyn sallitun vaihteluvälin käyttöä vetäytymishintajärjestelmän osalta, on sovellettava soveltuvin osin perusasetuksen 14 artiklan 1 kohdassa säädettyyn vetäytymis- ja myyntihintajärjestelmään.

4. Edellytyksenä siirtotuen myöntämiselle 1 kohdan mukaisesti tukeen oikeuttaville määrille kunkin tuotteen tai tuoteryhmän osalta on, että kaikkien tuottajajärjestöjen tai niiden jäsenten kalastusvuoden kuluessa myyntiin saattamien määrien on oltava etukäteen luokiteltuja perusasetuksen 2 artiklassa tarkoitettujen kaupan pitämistä koskevien vaatimusten mukaisesti.

3 artikla

1. Siirtotuen myöntämisen edellytyksenä on, että tuotteisiin on kohdistuttava niiden markkinoilta vetämistä seuraavien 48 tunnin aikana yksi tai useampi perusasetuksen 14 artiklan 4 kohdassa säädetty jalostustoimi; kyseisten toimien toteuttajana voi olla asianomainen tuottajajärjestö tai, samassa määräajassa, teollisuuslaitos, jolle tuottajajärjestö toimittaa tuotteet.

Jalostustoimia edeltävän määräajan kuluessa tuotteet on varastoitava olosuhteissa, jotka takaavat niiden alkuperäisen tuoreusluokan säilymisen.

2. Eri jalostusmuotojen on täytettävä seuraavat vähimmäisvaatimukset, sanotun kuitenkaan rajoittamatta jäsenvaltioissa sovellettavien tiukempien kansallisten määräysten tai kauppavaatimusten soveltamista:

a) jäädyttämisen on tapahduttava tarkoituksenmukaisissa laitoksissa, jotka mahdollistavat muun muassa - 18° C:en lämpötilan saavuttamisen tuotteen keskustassa enintään viiden tunnin määräajassa;

b) suolauksen on tapahduttava käyttäen menetelmää, joka varmistaa sen, että jalostetun tuotteen suolapitoisuus on vähintään 8 prosenttia;

c) kuivaamisen on tapahduttava siten, että jalostetun tuotteen vesipitoisuus on enintään 40 prosenttia.

3. Isotaskurapujen säilyttäminen varastoimalla elävät tuotteet asianmukaisiin kiinteisiin säiliöihin tai häkkeihin, jotka on varustettu merivedellä tai suolaisella vedellä ja jotka ovat jäsenvaltioiden tätä tarkoitusta varten hyväksymiä, hyväksytään siirtotuen myöntämisen edellyttämäksi säilyttämiseksi.

4 artikla

Siirtotukea voidaan myöntää ainoastaan niille tuotteille, jotka lopullisen jalostuksen jälkeen täyttävät seuraavat vähimmäisvaatimukset:

1. Varastointi

a) jäädytetyt tuotteet

- varastoinnin on kestettävä vähintään viisitoista päivää siitä päivästä lukien, kun jalostus on saatettu päätökseen,

- varastointilämpötila ei saa olla korkeampi kuin -21° C;

b) suolattujen tai kuivattujen tuotteiden varastoinnin on kestettävä vähintään viisi päivää siitä päivästä lukien, kun jalostus on saatettu päätökseen;

c) varastoitujen tuotteiden osalta, vastaavista tuoreista tuotteista saatavien jalostettujen tuotteiden merkitseminen valvontatarkoituksia varten on varmistettava jäsenvaltioiden asianmukaisina pitämin varastointi- ja merkintämenetelmin.

2. Tuotteiden saattaminen uudelleen markkinoille

a) tuotteet on saatettava uudelleen markkinoille niiden lajin, jalostusasteen, pakkauksen ja mahdollisen jäädyttämisen puolesta tasalaatuisina erinä.

Markkinoille uudelleen saattamisen on lisäksi tapahduttava noudattaen kussakin jäsenvaltioissa voimassa olevia määräyksiä ihmisravinnoksi tarkoitettujen tuotteiden kaupan pitämisestä;

b) säiliöissä tai häkeissä varastoidut tuotteet on palautettava markkinoille olosuhteissa, jotka eivät vaikeuta kyseessä olevan tuotannon tavanomaista menekkiä. Markkinoille palautettuihin tuotteisiin ei voida kohdistaa uusia varastointitoimia tuen saamiseksi.

Asianomaisten tuottajajärjestöjen on toteutettava tätä tarkoitusta varten tarvittavat toimenpiteet, joihin voi kuulua varastoinnin vähimmäisaika.

5 artikla

1. Siirtotuen suuruus vahvistetaan ennen kunkin kalatalousvuoden alkamista perusasetuksen 32 artiklassa säädetyn menettelyn mukaisesti kyseisten tuotteiden vakauttamiseen ja varastointiin liittyvien välttämättömien teknisten ja rahoituskulujen perusteella, jotka yhteisö on todennut edellisen kalastusvuoden aikana korkeimpia kuluja lukuun ottamatta. Kyseinen summa vahvistetaan painoyksikköä kohti, ja se viittaa kunkin liitteessä I olevan tuotteen nettopainoon.

2. Tukea myönnetään enintään kuudeksi kuukaudeksi. Sen suuruus ensimmäiselle kuukaudelle lasketaan vakauttamis-, varastointi- ja rahoituskulujen perusteella. Seuraaville kuukausille se lasketaan varastointikulujen ja kuukausittaisten rahoituskulujen perusteella.

3. Määrät, jotka täyttävät 4 artiklan 1 kohdassa säädetyt varastointia koskevat vähimmäisvaatimukset, katsotaan oikeutetuiksi ensimmäisen kuukauden siirtotukeen. Seuraaville kuukausille oikeus tukeen lasketaan suhteessa varastoinnin tosiasialliseen kestoon siten, että perusteena käytetään tukisumman kolmaskymmenesosaa kutakin varastopäivää kohti.

Toinen varastokuukausi alkaa 30 päivää varastoinnin alkamispäivästä.

6 artikla

1. Asianomaisten jäsenvaltioiden on otettava käyttöön valvontajärjestelmä sen varmistamiseksi, että tuotteet, joiden osalta tukea haetaan, ovat siihen oikeutettuja.

2. Tuen saajien on valvontatarkoituksia varten pidettävä päivittäistä varastokirjanpitoa ja toimitettava valvontaa varten tarvittavat tiedot kuukausittain asianomaisen jäsenvaltion toimivaltaiselle viranomaiselle.

3. Asianomaisen jäsenvaltion on vahvistettava, mitä tietoja varastokirjanpidon on sisällettävä ja mitä tietoja on annettava toimivaltaisille viranomaisille.

7 artikla

1. Siirtotuki maksetaan tuottajajärjestölle vasta sen jälkeen, kun asianomaisen jäsenvaltion toimivaltainen viranomainen on todennut, että määrät, joiden osalta tukea on haettu,

- eivät ylitä perusasetuksen 14 artiklan 3 kohdassa tarkoitettua rajaa,

- on joko jalostettu ja varastoitu tai säilytetty ja sen jälkeen palautettu markkinoille tässä asetuksessa määriteltyjen edellytysten mukaisesti.

2. Tuottajajärjestön on esitettävä hakemus tuen maksamista varten jäsenvaltion toimivaltaiselle viranomaiselle kahdeksan kuukauden kuluessa kyseessä olevan kalastusvuoden päättymisestä.

Asianomaisen jäsenvaltion on vahvistettava hakemuksessa ilmoitettavat tiedot.

3. Tukeen sovelletaan kyseessä olevan kalastusvuoden 31 päivänä joulukuuta voimassa olevaa maatalouden muuntokurssia siinäkin tapauksessa, että kalastusvuotta jatketaan kyseisestä päivämäärästä.

4. Kansallisten viranomaisten on maksettava siirtotuki viimeistään kalastusvuoden päättymistä seuraavana lokakuun 31 päivänä.

8 artikla

1. Jäsenvaltioiden on myönnettävä kuukausittain siirtotuen ennakkoa sitä hakeneille tuottajajärjestöille kaikkien niiden määrien osalta, joille kyseisen kuukauden kuluessa myönnetään tukea sillä edellytyksellä, että hakija on antanut vakuudet, jotka ovat suuruudeltaan 105 prosenttia ennakon määrästä.

Ennakot lasketaan liitteessä II määritellyn menetelmän mukaisesti.

2. Ennakkoihin sovelletaan sen kuukauden viimeisenä päivänä voimassa ollutta maatalouden muuntokurssia, jonka osalta ennakkoa haetaan. Jos kalastusvuotta jatketaan kyseessä olevan vuoden joulukuun 31 päivästä, sovelletaan sen kuukauden tai niiden kuukausien ennakkoihin 31 päivänä joulukuuta voimassa olevaa maatalouden muuntokurssia.

Tuen loppusummaan sovelletaan kyseessä olevan kalastusvuoden 31 päivänä joulukuuta voimassa olevaa maatalouden muuntokurssia siinäkin tapauksessa, että kalastusvuotta jatketaan kyseisestä päivämäärästä.

9 artikla

1. Jos jokin tuottajajärjestö tai jokin sen jäsenistä syyllistyy vähäiseen rikkomukseen siirtotukijärjestelmää vastaan ja jos kyseinen järjestö pystyy osoittamaan asianomaisen jäsenvaltiota tyydyttävällä tavalla, että rikkomusta ei ole tehty vilpillisessä tarkoituksessa eikä osoittaen törkeää piittaamattomuutta, jäsenvaltion on pidätettävä tuesta summa, joka on 10 prosenttia tuen kohteena oleviin tuotemääriin sovellettavasta yhteisön vetäytymis- tai myyntihinnasta.

Pidätetty summa on tilitettävä Euroopan maatalouden tuki- ja ohjausrahastolle (EMOTR).

2. Jos jokin tuottajajärjestö tai sen jäsen on syyllistynyt rikkomukseen siirtotukijärjestelmää vastaan vilpillisessä tarkoituksessa tai osoittaen törkeää piittaamattomuutta, kyseiselle tuottajajärjestölle ei tule myöntää minkäänlaista tukea kuluvan tai sitä seuraavan kalatalousvuoden osalta. Kyseisen kalastusvuoden osalta mahdollisesti maksetut ennakot on palautettava.

3. Jäsenvaltioitten on annettava komissiolle kuukausittain tieto tapauksista, joihin ne ovat soveltaneet 1 kohtaa.

10 artikla

Kalastusvuodelle vahvistettu siirtotukisumma koskee tuotteita, joiden varastointi on alkanut kyseisen kalastusvuoden aikana varastoinnin päättymisajankohdasta riippumatta.

11 artikla

1. Kunkin jäsenvaltion on annettava muille jäsenvaltioille ja komissiolle tiedoksi siirtotuen myöntämisestä vastaavan elimen nimi ja osoite.

2. Jäsenvaltioiden on toimitettava komissiolle tieto tämän asetuksen 6 artiklan 1 ja 3 kohdan ja 7 artiklan 2 kohdan toteuttamistaan toimenpiteistä heti, kun ne on toteutettu ja viimeistään 31 päivänä tammikuuta 1993.

12 artikla

Kumotaan tietyistä kalastustuotteista maksettavan siirtopalkkion myöntämistä koskevista yksityiskohtaisista soveltamissäännöistä 9 päivänä joulukuuta 1982 annettu komission asetus (ETY) N:o 3321/82() ja tietyistä kalastustuotteista maksettavan varastointipalkkion myöntämistä koskevista yksityiskohtaisista soveltamissäännöistä 11 päivänä helmikuuta 1986 annettu komission asetus (ETY) N:o 314/86().

13 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 1993.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 23 päivänä joulukuuta 1992.

Komission puolesta

Manuel MARÍN

Varapuheenjohtaja

() EYVL N:o L 388, 31.12.1992, s. 1

() EYVL N:o L 392, 31.12.1992, s. 35

() EYVL N:o L 351, 11.12.1982, s. 20

() EYVL N:o L 39, 14.2.1986, s. 8

LIITE I

>TAULUKON PAIKKA>

LIITE II

Laskelma siirtotuen ennakosta(1)

>KAAVION ALKU>

1. Laskelma tukeen oikeuttavista määristä 6 prosentin vaihteluvälin sisällä:

a) tammikuun 1 päivän ja kyseisen kuukauden viimeisen päivän välisenä aikana myyntiin saatetut määrät: kg;

b) markkinoilta vedetyt määrät, joille haetaan siirtotukea saman ajanjakson aikana, yhteensä: kg;

c) keskiprosentti:% (b: a x 100);

d) määrät, jotka eivät oikeuta tuen saamiseen seuraavalle kuukaudelle siirretyn 6 prosentin rajoissa:kg;

2. Laskelma kuukauden ennakosta:

1 Määrät, joille tukea

haetaan 2 kuukausi a)varastossa olevat määrät b)keskimää- räinen varastoin- tiaika 3 vastaava summa a)ensimmäi- sen kuukauden osalta b)ensimmäi- sen kuukau- den jälkeen 4 ennakon suuruus

(4)=(2)a)x(3)a)

+(2)a)x(3)b)

a) Edellisiltä kuukausilta siirretyt määrät, - joille on jo myönnetty ennakko: kg - joille ei ole vielä myönnetty ennakkoa: kg b) Määrät, joille haetaan tukea kyseisen kuukauden osalta: kg >KAAVION LOOPU>

(1)Ennakot lasketaan tarvittaessa väliaikaisten tietojen perusteella (lopulliset tiedot on vahvistettava kahden kuukauden kuluessa kyseisestä kuukaudesta).